สธ.เชื่อมั่นร่างพระราชบัญญัติระบบสุขภาพปฐมภูมิ ดูแลสุขภาพประชาชนอย่างทั่วถึง
กระทรวงสาธารณสุขเชื่อมั่นร่างพระราชบัญญัติระบบสุขภาพปฐมภูมิเป็นกลไกขับเคลื่อนการดูแลสุขภาพประชาชนอย่างทั่วถึง
 





 
นายแพทย์บุญชัย ธีระกาญจน์ ผู้ตรวจราชการกระทรวงสาธารณสุข กล่าวว่า ร่างพระราชบัญญัติระบบสุขภาพปฐมภูมิ มีสาระสำคัญเพื่อมุ่งให้เกิดการดูแลสุขภาพและการป้องกันโรคแก่ประชาชนทุกคน  ซึ่งจะมีการขึ้นทะเบียนคนไทยเพื่อกำหนดการดูแลสุขภาพแบบเจาะจงหรือการมีแพทย์ดูแลด้านสุขภาพประจำตัวและประจำครอบครัว ให้ทุกคนมีสิทธิ์เท่าเทียมในการได้รับสิทธิพื้นฐานด้านการส่งเสริมสุขภาพ ป้องกันการเกิดโรค การรักษา และการฟื้นฟูสุขภาพหลักเจ็บป่วย นอกจากนี้จะมีการกำหนดจัดชุดสิทธิประโยชน์ขั้นพื้นฐาน รวมถึงการจัดให้มีระบบสารสนเทศด้านสาธารณสุขเชื่อมต่อกับทุกหน่วยงานที่เกี่ยวข้อง ที่สำคัญคือการกำหนดให้มีแพทย์เวชศาสตร์ครอบครัว และทีมสหวิชาชีพดูแลประชาชนอย่างทั่วถึง  ตลอดจนการจัดระบบกลไกการเงินการคลังให้เชื่อมโยงกับการส่งเสริมขับเคลื่อนระบบสุขภาพปฐมภูมิ ให้ประชาชนทุกคนได้รับการบริการทางด้านสาธารณสุขที่ดีและทั่วถึง
  


นายแพทย์บุญชัย  กล่าวว่าหลังจาก ครม. เห็นชอบร่างพระราชบัญญัติระบบสุขภาพปฐมภูมิแล้วก็เข้าสู่ขั้นตอนการพิจารณาของคณะกรรมการกฤษฎีกา ก่อนส่งให้สภานิติบัญญัติแห่งชาติพิจารณา โดยหวังว่าการพิจารณากฎหมายจะแล้วเสร็จในการพิจารณาของสภาชุดนี้